ก๋วยจั๊บน้ำข้นตลาดพลู


ร้านก๋วยจั๊บน้ำข้นตลาดพลู เป็นร้านก๋วยจั๊บชื่อดังที่เปิดมานาน30กว่าปีแล้วครับ ผมได้ยินชื่นร้านนี้มาพอสมควรแล้วครับ แต่ไม่มีโอกาสได้มาเยือนเลย ร้านนี้เป็นร้านเล็กๆ เป็นตึกแถวคูหาเดียว มีโต๊ะนั่งอยู่ประมาณ 30-40ที่ครับ พิกัดร้านจะอยู่ระหว่างซอยวุฒากาศ 32-34ครับ ร้านเปิดตั้งแต่08:30 ปิดประมาณ16:00ครับ แต่บางวันก็อาจจะหมดเร็ว ถ้าไปแล้วได้ทานแน่นอนก็ไปช่วงเที่ยงครับ สบายใจสุด

ร้านนี้ขายอาหารตามชื่อร้านเลยครับ คือเป็นก๋วยจั๊บ แต่เป็นน้ำข้นนะครับ ส่วนตัวไม่ได้ทานก๋วยจั๊บน้ำข้นมานานพอสมควรแล้วครับ เพราะไปหลงไหลกับรสชาติเผ็ดร้อนของก๋วยจั๊บน้ำใส แบบพริกไทยเยอะๆครับ พอกลับมาลองแบบเครื่องพะโล้อีกทีก็อร่อยไปอีกแบบดีครับ

ผมสั่งก๋วยจั๊บแบบไม่ใส่เครื่องในมาลองครับ (40บาท) ถ้าเป็นเกาเหลาหรือพิเศษจะ50บาทครับ ร้านนี้เวลาลวกเส้นจะค่อยๆลวกทีละน้อยครับ จะไม่ลวกทิ้งไว้จนเส้นเละ  น้ำซุปหอมเข้มข้นแต่ไม่ถึงเค็มครับ ตัวหมูกรอบชิ้นใหญ่ดี กรอบใช้ได้ ผมไม่ได้ลองเครื่องในเพราะทานไม่ได้ครับ รวมๆให้ได้คำเดียวเลยครับ "อร่อย"


